Chihande 110: Chimoteu—Mutu Wamuhya Akafwile Paulu
MUKWEZE unakumona hano nakaposetolo Paulu ikiye Chimoteu. Chimoteu navausoko wenyi vatwama muLusutala. Naye ikiye Yunese, kakayenyi ikiye Lowise.
Uno ungeji waPaulu wakuya kuLusutala ukiko wamuchitatu. Hanahichi kafwe mwaka umwe, kufuma haze Paulu naMbalanape vejile nakwambulula haungeji watete. Jino Paulu nakinduluka cheka nasepa lyenyi Shilase.
Unejiva ovyo Paulu anakulweza Chimoteu tahi? Anakumuhulisa ngwenyi: ‘Musaka utambuke nayami naShilase nyi? Tunahase kukuzachisa mumulimo wakwambulwila vatu vakumafuchi akwakusuku.’
Chimoteu ngwenyi: ‘Eyo, nangusaka nguyenga.’ Nakushimbula chiku Chimoteu himwaseza vausoko wenyi nakutambuka jino naPaulu naShilase. Oloze shimbu kanda tulinangule vyaungeji wavo, tuwanenu vinapunga nakusoloka kuli Paulu. Hanahichi jino myaka kafwe 17 kufuma haze Yesu alisolwele kuli ikiye hajila yakuya kuNdamashiku.
Anuka, Paulu ejile kuNdamashiku nakuyanjisa tumbaji twaYesu, oloze jino hanalumuka lyehi kambaji kenyi! Kutwala muze vaka-kole vamwe hikutonda vamujihe Paulu mwomwo mujimbu waYesu anakwambulula kavausakileko. Oloze tumbaji navamukafwa Paulu aseunuke. Hinavamuzezula mumutonga nakumusulwila kusali yakembwe yalimbo.
Paulu hikuya jino kuAndeyoka nakwambulwilako. Kuno kukiko vaka-kukavangiza Yesu vaputukile kuvavuluka ngwavo vaka-Kulishitu. Jino vaPaulu naMbalanape hikuvatuma kufuma kuAndeyoka nakuya nakwambulula kumafuchi akwakusuku. Hinavaheta nakuLusutala kwimbo lyaChimoteu.
Jino Paulu nakinduluka cheka kuLusutala haungeji wenyi wamuchivali, hanyima yamwaka umwe. Unatachikiza kunavaya, omu Chimoteu mwaya naPaulu naShilase nyi? Tala hamapu, mangana tulilongeseko vihela vimwe.
Chatete, navaya kuIkonyume yili mukamwihi, kaha nakulimbo lyamuchivali lyaAndeyoka. Kufumaho hikukanduka kuTolowa, kaha swi nakuFwilipi, Tesolonyika naMbeleya. Wayimono oho ili Atene hamapu nyi? Paulu hikwambulwilamo. Kufumaho hinavatwama nakwambulula mwaka umwe nachimbwa chamwaka muKolinde. Kukuminyina hikutula chindende muEfwesu. Jino navahiluka nawato kuKesaliya, nakukanduka kuAndeyoka, kuze atwama Paulu.
Ngocho Chimoteu natambuka makulukaji ajimayilo nakukafwa Paulu kwambulula “mujimbu wamwaza” nakutunga vikungulwilo vyavaka-Kulishitu vyavivulu. Omwo mukakola, kutala mukapwa ngamba yaKalunga wakushishika chiwenya Chimoteu nyi?
Vilinga 9:19-30; 11:19-26; tupetulu 13 swi naku 17; 18:1-22.
1. Loma; 2. Melita; 3. Mbeleya; 4. Tesalonyika; 5. Kolinde; 6. Fwilipi; 7. Atene; 8. Kelete; 9. Tolowa; 10. Efwesu; 11. Miletu; 12. Kolose; 13. Andeyoka; 14. Ikonyume; 15. Lusutala; 16. Kupulusu; 17. Andeyoka; 18. Kesaliya; 19. Yopa; 20. Ndamashiku; 21. Yelusalema; 22. Kalungalwiji Wamunene (Mediterranean)
Vihula
- Ou mukweze ali hamuvwimbimbi ikiye iya, kaha atwaminenga kulihi, kaha vanaye nakaka yenyi vakivo veya?
- Chimoteu ambile ngwenyi ika omu Paulu amulwezele ayenga hamwe nayikiye naShilase nakwambulwila vatu vakumafuchi akwakusuku?
- Kulihi vaka-kukavangiza Yesu vaputukile kuvavuluka ngwavo vaka-Kulishitu?
- Paulu naShilase naChimoteu vayile kulihi omu vafumine kuLusutala?
- Chimoteu akafwilenga ngachilihi Paulu, kaha vakweze makumbi ano vatela kulihulisa ika?
Vihula vyakuhakilako
- Tanga Vilinga 9:19-30.
Kaposetolo Paulu azangamine ngachilihi omu vamufumbukilile mwomwo yakwambulula mujimbu wamwaza? (Vili. 9:22-25, 29, 30; Mateu 10:16)
- Tanga Vilinga 11:19-26.
Mujimbu vasoneka hali Vilinga 11:19-21, 26 wasolola ngachilihi nge shipilitu yaYehova yili nakutwaminyina mulimo wakwambulula?
- Tanga Vilinga 13:13-16, 42-52.
Mukanda waVilinga 13:51, 52 wasolola ngachilihi nge tumbaji vatwalileho lika kwambulula chamokomoko nakuvafumbukila? (Mateu 10:14; Vili. 18:6; Petu. 1, 4:14)
- Tanga Vilinga 14:1-6, 19-28.
Mazu akwamba ngwavo “vavakunjikile kuli Mwata [Yehova]” atukafwa ngachilihi tuhone kulizakamina omu natukafwa vavahya? (Vili. 14:21-23; 20:32; Yowa. 6:44)
- Tanga Vilinga 16:1-5.
Chimoteu hakulisuula mangana vamujihane chasolola ngachilihi omu chalema kulinga ‘vyuma vyosena mwomwo yamujimbu wamwaza’? (Vili. 16:3; Koli. 1, 9:23; Teso. 1, 2:8)
- Tanga Vilinga 18:1-11, 18-22.
Mukanda waVilinga 18:9, 10 wasolola ngachilihi nge Yesu eji kutwaminyinanga mulimo wakwambulula, kaha chuma kana chatela kutujikijisa ngachilihi? (Mateu 28:20)
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn tso_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn umb_Latn cjk_Latn umb_Latn cjk_Latn umb_Latn cjk_Latn umb_Latn cjk_Latn umb_Latn cjk_Latn umb_Latn cjk_Latn